สกู๊ป : ปลดล็อกแล้ว”เตาปูน-บางซื่อ”1 สถานีที่รอคอย
ปัญหาจุดเชื่อมต่อระหว่างรถไฟฟ้าสายสีน้ำเงินและสายสีม่วง ช่วงเตาปูน-บางซื่อ ที่ขาดหายไป 1 สถานี ซึ่งเป็นฟันหลอมานาน ล่าสุดได้ดำเนินการก่อสร้างเชื่อมต่อ 1 สถานีเสร็จสมบูรณ์แล้ว พร้อมเปิดใช้บริการวันที่ 11 สิงหาคมนี้  


นับเป็นข่าวดีสำหรับผู้ใช้บริการรถไฟฟ้าสายสีม่วง ที่นั่งยาวมาจากบางใหญ่ จะได้รับความสะดวกสบายในการเดินทางเข้าสู่ใจกลางเมืองมากขึ้น  โดยไม่ต้องเผชิญกับวิกฤตจราจร กับการต่อรถเมล์ หรือ Shuttle Bus เพื่อไปต่อรถไฟฟ้าสีน้ำเงินที่สถานีบางซื่อ จากปัญหาความไม่เชื่อมต่อของ 2 สถานี ช่วงรอยต่อเส้นทางรถไฟฟ้าสายสีม่วงและสายสีน้ำเงิน ช่วงเตาปูน – บางซื่อ ที่ขาดหายไป 1 สถานี ระยะทาง 1.2 กิโลเมตร แต่ปัญหานี้กำลังจะหมดไป หลังรัฐบาลได้ปลดล็อกปัญหานี้ โดยว่าจ้างบริษัท ทางด่วนและรถไฟฟ้ากรุงเทพ หรือ BEM เร่งดำเนินการก่อสร้างจนแล้วเสร็จตามกำหนด และพร้อมเปิดให้บริการอย่างเป็นทางการวันที่ 11 สิงหาคมนี้  
 
 
รัฐมนตรีว่าการกระทรวงคมนาคม ทดลองนั่งรถไฟฟ้าระหว่างจุดเชื่อมต่อระหว่างรถไฟฟ้าสายสีน้ำเงินและสายสีม่วง เพื่อทดสอบความพร้อมของการเดินรถเสมือนจริงระหว่าง 2 สถานี เตาปูน-บางซื่อ พร้อมยืนยันถึงความพร้อมของระบบและความสะดวกสบายของการใช้บริการที่มีความเชื่อมต่อของ 2 สถานีโดยไม่ต้องแตะบัตรออกนอกอาคาร เพียงแค่ขึ้นลงระหว่างชั้นก็สามารถเดินทางต่อไปยังจุดหมายปลายทางที่ต้องการได้
 

 
ส่วนอัตราค่าโดยสาร จะยังคงตรึงราคาโปรโมชั่นตลอดสาย ในเส้นทางรถไฟฟ้าสายสีม่วง ช่วงบางใหญ่-เตาปูน เชื่อมต่อรถไฟฟ้าสีน้ำเงิน ช่วงบางซื่อ-หัวลำโพง อยู่ที่ 57 บาท จากอัตราปกติที่ 70 บาท ไปจนถึงสิ้นปีนี้ โดยให้สิทธิ์เฉพาะบัตรผู้โดยสารเท่านั้นส่วนระบบแลกเหรียญจะไม่ได้รับส่วนลดนี้  ทั้งนี้คาดว่าจะมีผู้โดยสารใช้บริการรถไฟฟ้าสายสีม่วงเพิ่มมากขึ้นอีกร้อยละ 30 จากปกติเฉลี่ยวันละ 27,400 คน เป็นวันละ 35,600 คน
 
การปลดล็อกจุดเชื่อมต่อรถไฟฟ้าสายสีน้ำเงินและสายสีม่วง ช่วง เตาปูน-บางซื่อ ถือเป็นความสำเร็จอีกก้าวของรัฐบาลตามแผนแม่บทรถไฟฟ้า ที่มุ่งหวังให้เกิดความเชื่อมโยงโครงข่ายทั้งระบบครอบคลุมพื้นที่กรุงเทพชั้นในและปริมณฑล ตอบสนองความต้องการของประชาชนในการเดินทางจากชานเมืองเข้าสู่เมืองใหญ่ได้สะดวกรวดเร็ว โดยไม่ต้องเผชิญกับวิกฤตจราจร ในช่วงเวลาเร่งด่วน นำไปสู่คุณภาพชีวิตที่ดีขึ้นของประชาชน